
ЕТИЧЕН КОДЕКС НА ОБЩИНСКИТЕ СЪВЕТНИЦИ ОТ ОБЩИНСКИ СЪВЕТ - КОСТИНБРОД 



ГЛАВА ПЪРВА
ОБЩИ ПОЛОЖЕНИЯ

 Чл. 1. Етичният кодекс определя основните етични и морални норми и конкретизира съответните стандарти на поведение на общинските съветници от Общински съвет – Костинброд, явяващи се задължително условие за издигане авторитета на всеки общински съветник поотделно и на Общинския съвет като орган на местното самоуправление, както и за увеличаване на общественото доверие към тях.
Чл. 2. Етичният кодекс има за цел да предложи принципите и правилата на поведение, които следва да бъдат спазвани от общинските съветници, моралните ценности като нравствен и професионален дълг към общността и населението.
Чл. 3. Етичният кодекс урежда поведението на общинските съветници заедно и по отделно при упражняване и изпълнение на техните права и задължения, при, или по повод осъществяване функциите им на представители и защитници на интересите на гражданите от община Костинброд. 
Чл. 4 (1) Етичният кодекс се спазва от всички общинските съветници при или по повод осъществяване на функциите им на представители на интересите на гражданите на община Костинброд.
(2) Етичният кодексът се основава на чл. 21, ал. 4 и чл. 36, ал. 2 от ЗМСМА и спазването му е правно задължение за всеки общински съветник. 
            (3) При противоречие между Етичния кодекс и закона, последният има предимство.


ГЛАВА ВТОРА
ПРИНЦИПИ НА ПОВЕДЕНИЕ НА ОБЩИНСКИТЕ СЪВЕТНИЦИ

Върховенство на закона и обществения интерес
Чл. 5. (1) Общинският съветник изпълнява задълженията си в съответствие с Конституцията на Република България, Правото на европейския съюз, международните актове, ратифицирани по конституционен ред, обнародвани и влезли в сила за Република България, както и в съответствие със законите на страната, като защитава интересите на гражданите на Община Костинброд по съвест и вътрешно убеждение.
(2) При изпълнение на своите отговорности общинският съветник служи на обществения интерес, като с поведението си е длъжен да изгражда  отношения на доверие между местната власт и гражданите. 


Безпристрастност
Чл. 6. (1) Общинският съветник не трябва да има специално отношение или да отдава предимство на което и да било физическо или юридическо лице, различно от това, което дължи на всяко друго.
(2) Общинският съветник при изпълнение на задълженията си е длъжен при всяко свое действие да се ръководи от интересите на цялото население в общината, без оглед на политическите убеждения и пристрастия на избирателите, да избягва всякакви действия, повлияни от политическите му възгледи. 


Публичност
Чл. 7. (1) Общинският съветник няма право да разгласява информация, отнасяща се до личния живот и доброто име на гражданите и до дейността на юридически лица, представляваща търговска тайна, да използва или да разрешава използването в частен интерес на информация, получена при изпълнението на правомощията или задълженията му, освен ако в специален закон е предвидено друго.
(2) Общинският съветник е длъжен да откликва на запитвания от обществеността, отнасящи се до изпълнението на функциите му. Общинският съветник не отговаря на анонимни запитвания, без три имена на подател, подпис, липсващ телефон за връзка или невярно подадени данни.
(3) Общинският съветник следва да насърчава открития обмен на идеи и информация, при спазване на действащото законодателство.
 (4) При комуникацията с медиите общинския съветник е длъжен да разграничава лично мнения и официални позиции на общинския съвет. Когато общинския съветник говори в лично качество, следва ясно да го заяви, а когато представя позиция на съвета е длъжен да се придържа точно към взетите решения.
(5) Общинският съветник е длъжен да проверява фактите преди да ги сподели публично и да избягва разпространението на непотвърдена или подвеждаща информация. Това изискване се отнася и за личните профили на съветниците, тъй като публиката често не прави разлика между официални и лични изявления.

Обществен дълг и личен интерес
Чл. 8 (1)  Общинският съветник, на основание чл. 37 от ЗМСМА, не може да участва при вземане на решения, когато се отнасят до негови имуществени интереси или до интереси на съпруг и роднини по права линия и по съребрена линия до четвърта степен включително и по сватовство до втора степен включително.
(2) Общинският съветник, при изпълнение на задълженията си, няма право да гласува в частен интерес. Той няма право да използва служебното си положение, за да оказва влияние в частен интерес върху други органи или лица при подготовката, приемането, издаването или постановяването на актове или при изпълнението на контролни функции.
(3) Общинският съветник не може да използва служебното си положение или общинско имущество безвъзмездно и за лична изгода или с цел да набави за другиго имотна или неимотна облага. Това не включва случаите, когато общинският съветник използва общински услуги или общинска собственост по надлежния ред, указан и действащ за всеки един гражданин на общината и срещу съответното заплащане.
 (4) Общинският съветник няма право да използва положението си за получаване на специални привилегии, освобождаване от задължения, лични придобивки или избягване на последствията от свои или на другиго неправомерни действия.
(5) Общинският съветник няма право да извършва лични услуги, които са несъвместими с безпристрастното изпълнение на неговите задължения или биха навредили на обществените интереси.
(6) Общинският съветник няма право да приема пари или скъпи подаръци, услуги, ваучери и всичко, което може да се възприеме като опит за влияние върху решенията му, за да извърши или да не извърши действие във връзка с дейността си на общински съветник. Допустимите подаръци, които могат да получават общинските съветници на официални събития или във връзка с културни традиции и празници са на стойност до 10% от минималната работна заплата за страната, под формата на предмети на изкуството, сувенири, книги, цветя и др. В случай че подаръка надхвърли тази стойност, същия следва да се декларира пред Постоянната комисия за предотвратяване и установяване на конфликт на интереси на Общински съвет - Костинброд в 14-дневен срок от неговото получаване по приложен образец и да се предаде на общинския съвет или общината. 


Обективност и компетентност
Чл. 9 (1) При вземане на решения, общинският съветник следва да се ръководи единствено от обществения интерес, съблюдавайки законодателството на Република България и правото на Европейския съюз.
(2) Общинските съветници провеждат срещи с представителите на гражданското общество, с цел достигане на максимална обективност в процеса на вземане на решения.
Чл. 10 (1) Общинският съветник е длъжен да отстоява своята позиция, позовавайки се на действащото законодателство и факти, подкрепящи становището му. Изказването трябва да бъде сбито, ясно и допълнено с точни аргументи.
Поведение на общинския съветник по време на заседания на общинския съвет и неговите комисии
Чл. 11 (1) Общинските съветници са длъжни да заемат местата си в залата до определения начален час на заседанието.
(2) Общинските съветници са длъжни да бъдат подготвени за пълноценно участие в заседанията, като същите предварително се запознават с материалите. 
(3) Общинските съветници нямат право да прекъсват изказващия се оратор, да вземат думата, без да е дадена от председателстващия заседанието, на непристойно поведение или постъпки, които нарушават реда на заседанието. Общинските съветници при изказванията си и при обръщане към присъстващите в залата са длъжни да използват учтива форма.
(4) По време на заседания е забранено използването на технически или други средства, които могат да отвлекат вниманието на общинските съветници или да се наруши хода на заседанието.
(5) Общинският съветник нямат право да отправят лични нападки, оскърбителни думи, жестове или заплахи, да разгласяват данни, отнасящи се до личния живот и увреждащи доброто име на физически или юридически лица, на граждани, в това число и на останалите общински съветници, да имат непристойно поведение и да нарушават тишината и реда в залата.
 (6) Когато на заседание на Общински съвет – Костинброд или на заседание на комисия към общински съвет се обсъжда и решава въпрос, по който е налице частен интерес за общински съветник, същия следва да заяви самоотвод и да не участва в обсъждането и гласуването. Обстоятелствата по тази алинея се отразяват в протокола от съответното заседание.
(7) Общинските съветници в своите изказвания по време на открити заседания следва да спазват забраната за разкриване на лични данни съгласно Закона за защита на личните данни, освен в предвидените от закона случай.
ГЛАВА ПЕТА
                                                        КОНТРОЛ И СИГНАЛИ

Сигнали
Чл.12. (1) Физически или юридически лица, на които е станало известно наличието на нарушение на етични правила от този Кодекс или неетично поведение от страна на общински съветник, могат да подават сигнали за нарушения на този Кодекс до Общински съвет – Костинброд на адреса на Община Костинброд - гр. Костинброд, ул."Охрид" №1, п.к 2230, както и на официалния електронен адрес на Общински съвет – Костинброд:sekretar.obs.kostinbrod@gmail.com
(2) Не се разглеждат анонимни сигнали. За анонимен сигнал се счита сигнал без трите имена на подател на сигнал, актуален и точен адрес на подателя, телефон за връзка, електронен адрес или невярно посочени данни. Сигналът следва да бъде подписан. 
(3) Разглеждат се само писмени сигнали. Сигналът се счита за писмен и в случаите, когато е направен по електронен път. Задължителни реквизити на сигнала са имена на подателя на сигнала, подпис, актуален и точен адрес на подателя, телефон за връзка, електронен адрес.
(4) В случай, че сигналът не отговаря на изискванията на предходните алинеи, както и при условие, че изложените в сигнала обстоятелства са неясни и противоречиви, заявителят се уведомява за това от Комисията, като му се дава право да отстрани нередовностите в 7-дневен срок от получаване на уведомлението. След отстраняването на нередовностите на сигнал започва да тече срокът по чл. 13, ал. 3.
(5) Етичната комисия създава единна система за регистриране на постъпващите сигнали. Всеки сигнал трябва да получава уникален номер и да се завежда в регистър със записване на датата на постъпване, заявителя, общинският съветник, за когото е подаден сигнала, вида на твърдяното нарушение и начин на приключване на производството.
(6) Етичната комисия създава и води досиетата по отделните сигнали, които да съдържат всички документи, свързани със случая. Досиетата се съхраняват в архива на Общински съвет – Костинброд в продължение на 5 години, след влизане в сила на крайния акт по случая.
(7) От заседанията на комисията се водят прптоколи, като се отразяват подробно дискусиите и мотивите за взетите решения. Всички електронни документи се съхраняват с подходящи средства за защита. Достъпът до електронните архиви се ограничава до упълномощените лица.
(8) Комисията е длъжна, при поискване от страна на подалите сигнала, да запази самоличността им в тайна.


Контрол
Чл. 13. (1) Контролът за спазване разпоредбите на Етичен кодекс се осъществява от Постоянната етична комисия към Общински съвет – Костинброд, която се сезира при наличие на сигнал или се самосезира по инициатива на един от членовете на комисията. 
(2) След получаване на сигнал с данни за нарушения на правилата за етични норми от страна на общински съветник, председателят на общинския съвет е длъжен веднага да уведоми Постоянната етична комисия на Общински съвет - Костинброд.
(3)  Комисията проучва и проверява всички сигнали за нарушения на този Етичен кодекс, които отговарят на изискванията, посочени в чл. 12, в срок не по-късно от 14 дни след тяхното постъпване.
(3) Комисията разглежда сигналите в заседания и приема становища с мнозинство повече от половината от присъстващите членове. При констатиране от страна на Комисията, че твърденията в сигнала са неоснователни и с невярно съдържание, прекратява проверката, като изготвя мотивирано писмено заключение до подателя на сигнала и до общинския съветник, срещу когото са били насочени.
(4) При констатиране от страна на Комисията на нарушение на този Кодекс, със становище предоставя възможност на общинския съветник, срещу когото е насочен сигнала, да подаде писмен отговор в 7-дневен срок. След изтичането на този срок подготвя мотивирано писмено становище, което следва да бъде разгледано на първата предстояща общинска сесия. Със становището на Комисията се предлага на Общинския съвет да наложи административно наказание на общинския съветник, ведно с вида на административното наказание или предлага прекратяване на производството.
(5) При определяне на наказанието комисията трябва да отчита тежестта на нарушението, мотивите на съветника, последиците от поведението му, наличието на предишни нарушения и готовността за признаване на грешката и поправяне на поведението на общинския съветник.
(6) Решението за налагане на административно наказание се приема от Общински съвет - Костинброд, с поименно гласуване, с мнозинство повече от половината от общия брой на съветниците.   
(7) При преценка от страна на Комисията, че произнасянето по сигнала, е извън нейните правомощия или че извършеното осъществява състава на престъпление или представлява сигнал за конфликт на интереси или за корупция, с мотивирано становище предлага на Общинския съвет да бъде прекратено производството и да се изпратят всички материали до съответния компетентен орган.
Чл. 14. (1) Влезлите в сила актове на съответните компетентни органи, с които се установяват нарушения на Етичния кодекс на общинските съветници, несъвместимост, конфликт на интереси или корупция на общински съветници, се оповестяват публично на интернет страницата на Община Костинброд и/или на Общински съвет – Костинброд в 7дневен срок от влизането им в сила, при спазване на нормативните изисквания за защита на личните данни.. 
(2) Постоянната етична комисия към Общински съвет – Костинброд изготвя отчет за дейността си, който се внася за разглеждане от Общински съвет два пъти годишно по реда на чл. 27, ал. 6 от ЗМСМА. Отчетът на комисията се оповестява публично на интернет страницата на Общински съвет – Костинброд.
(3) Отчетът на Комисията следва да съдържа  информация за броя на подадените сигнали за неетично поведение, за конфликт на интереси и за корупция на общински съветници и други нарушения на Етичния кодекс на общинските съветници, както и за предприетите действия по тях. Отчетът за дейността съдържа подробен анализ на дейността на комисията, препоръки за подобряване на етичните стандарти и предложения за актуализация на Етичния кодекс. 

Санкции и наказания
Чл. 15. (1) При нарушение на Етичния кодекс, по предложение на Постоянната етична комисия към Общински съвет - Костинброд, Общинския съвет може да наложи на общинския съветник следните наказания:
1. напомняне;
2. забележка;
3. порицание;
4. отнемане на думата;
5. отстраняване от заседание;
6. глоба до 20% от месечното възнаграждение на общинския съветник - при тежко нарушение на Етичния кодекс и при повторност. 
(2) Напомняне се прави на общински съветник, който се отклони от предмета на 9 разискванията или наруши реда на заседанието по какъвто и да е друг начин
(3) Забележка се прави на общински съветник, на когото е направено напомняне на същото заседание, но продължава да нарушава реда. Забележка се прави и на общински съветник, който се е обърнал към свой колега или колеги с оскърбителни думи, жестове или със заплаха. 
(4) Порицание се налага на общински съветник, който въпреки напомнянето или забележката продължава да нарушава реда на заседанието или е създал безредие по време на заседание, както и при нарушение на правилата, предвидени в настоящия кодекс.
(5) Председателят на общинския съвет отнема думата на общински съветник, в случай, когато: 
1. по време на изказването си има наложени две от предвидените в чл.15, т.1-3 от настоящия кодекс наказания;
 2. след изтичане на времето за изказване продължава изложението си, въпреки поканата на председателя да го прекрати. 
(6) Председателят на общинския съвет може да отстрани от едно заседание общински съветник, който: 
1. възразява против наложеното наказание по груб и непристоен начин; 
2. продължително и непрекъснато не дава възможност за нормална работа по време на заседание. 
(7) Отстраненият от заседанието общински съветник не получава възнаграждение за заседанията, от които е бил отстранен. 
(8) Наказанието глоба се удържа от възнаграждението на общинския съветник в полза на Община Костинброд.
(9) Видът и тежестта на наказанието се определят в зависимост от вида на нарушението, формата на вина и броя на извършени нарушения.  
(10) Срокът, в който може да се наложи наказание, е не по-късно от 6 месеца от установяване на извършеното нарушение и не по-късно от 1 година от самото извършване на нарушението.
(11) Срокът за заличаване на наказанието „забележка“ е 6 месеца от налагането му.
            (12)  Общинският съветник има право да оспори наложените наказания “отстраняване от заседание“ и „глоба“ пред председателя на общинския съвет, който може да я потвърди, отмени или промени 


ГЛАВА ЧЕТВЪРТА
Взаимодействие между постоянната етичната комисия и постоянна
комисия по предотвратяване и установяване на конфликт на интереси

Чл. 16. (1) Постоянната етичната комисия към Общински съвет-Костинброд и Постоянната комисия по предотвратяване и установяване на конфликт на интереси са взаимосвързани и действат в обвързана компетентност, като за успешното им функциониране е необходимо ясно разграничаване на компетентностите и тяхното добро взаимодействие.
(2) При определянето на членовете на комисиите, за да се избегне евентуален конфликт на интереси и компрометиране  обективността на процедурите, следва да се ограничава участието на едни и същи лица в двете комисии едновременно.
(3) Председателите на постоянната етичната комисия и постоянна комисия по предотвратяване и установяване на конфликт на интереси създават координационен механизъм между двете комисии, обмен на информация за текущите случаи и координиране на графиците за заседания, за да се избегнат паралелни изслушвания на едни и същи лица. 
(4) Всяка комисия трябва да информира другата за резултатите от своите проверки, когато те засягат смесени случаи. 

ДОПЪЛНИТЕЛНИ РАЗПОРЕДБИ

§ 1. Етичният кодекс подлежи на задължително спазване от общинските съветници, като всяко нарушение на установените с него правила ще бъде разглеждано и оценявано в съответствие с Конституцията на Република България, Закона за местното самоуправление и местната администрация и Правилника за организацията и дейността на Общински съвет - Костинброд, неговите комисии и взаимодействието му с общинската администрация, както и всички нормативни актове, свързани с тяхното прилагане. 
§ 2. Всеки общински съветник, като лице заемащо публична длъжност следва да предприема всички необходими мерки за съобразяване с разпоредбите на Етичния кодекс.
§ 3. Отговорността за съхраняване на получената съобразно правилата на този кодекс информация се носи от Общински съвет - Костинброд.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Етичният кодекс е приет на основание чл. 21, ал. 4  и чл. 36, ал. 2 от ЗМСМА с Решение № 686/29.10.2025г., Протокол №37/29.10.2025г. на Общински съвет – Костинброд и влиза в сила в 3 дневен срок от датата на публикуване на интернет страницата на Община Костинброд и/или на Общински съвет - Костинброд.

Приложение: Декларация за получен подарък



                                ПРЕДСЕДАТЕЛ НА ОБЩИНСКИ СЪВЕТ – КОСТИНБРОД:

чл.6 от рег. ES679/2016

/Д-Р АТАНАС ТЕНЕВ/

ПРИЛОЖЕНИЕ
към чл.8 ал.6



ДЕКЛАРАЦИЯ
за получен подарък




Подписаният /та......................................................................................................................

с постоянен адрес....................................................................................................................

л. к. №............................, издадена от........................................... на.....................................

ЕГН............................................................................................................................................



ДЕКЛАРИРАМ


В качеството си на ………………………………………….. получих подарък на

стойност....................лв.

Вид на подаръка..............................................................................................................

......................................................................................................................................................

Дата на получаване.....................................................................................................................

Други обстоятелства...................................................................................................................
..............................................................................................................................................................................................................................................................................................................



Дата:..............................                                                           Декларатор:..........................
гр. Костинброд


